b'\n_START_ARTICLE_\nGeorge Frank Elliot\n_START_SECTION_\n\xc5\xbdivljenjepis\n_START_PARAGRAPH_\nLeta 1868 je vstopil v Voja\xc5\xa1ko akademijo West Point, ki jo je kon\xc4\x8dal junija 1870. Oktobra istega leta je postal poro\xc4\x8dnik Korpusa mornari\xc5\xa1ke pehote Zdru\xc5\xbeenih dr\xc5\xbeav Amerike. Do leta 1871 je slu\xc5\xbeil v marinski voja\xc5\xa1nici Washington, D.C., nakar je bil preme\xc5\xa1\xc4\x8den v Portsmouth (New Hampshire). Pozneje je slu\xc5\xbeil na USS Vermontu, USS Frolicu in na USS Monogehali. Leta 1877 je bil v Norfolku (Virginija), ko je poveljeval odredu, ki je stra\xc5\xbeil \xc5\xbeelezni\xc5\xa1ki predor v Baltimoru in Ohiu._NEWLINE_Leta 1880 je bil preme\xc5\xa1\xc4\x8den na USS Alliance, nato pa v marinsko voja\xc5\xa1nico Boston (Massachusetts), kjer je slu\xc5\xbeil od 1882 do 1884, ko se je vrnil v Norfolk. Leta 1885 je bil z bataljonom poslan v Panamo._NEWLINE_Leta 1894 je bil poslan na USS Baltimore kot flotni marinski \xc4\x8dastnik; s to ladjo je odplul na Kitajsko, kjer so zavarovali ameri\xc5\xa1ke intereste med japonsko-kitajsko vojno._NEWLINE_Junija 1895 je bil poslan v marinsko voja\xc5\xa1nico Brooklyn (New York). Od 22. aprila do 20. septembra 1898 je bil pod poveljstvom Severnoatlantske flote, ki je bila poslana v Guantanamo Bay (Kuba). Tu je sodeloval v bojih kot poveljnik dveh \xc4\x8det._NEWLINE_Oktobra 1898 je bil poslan v marinsko voja\xc5\xa1nico Navy Yard (Washington, D.C.). Avgusta 1899 je bil postavljen za poveljnika 2. bataljona marincev, ki je bil na Filipinih. Med oktobrom 1899 in januarjem 1900 je poveljeval 1. marinski brigadi, ki jo je vodil med bitko za Novaleto. Nato se je vrnil v Norfolk, kjer je ostal do leta 1903, ko je postal poveljnik marinske voja\xc5\xa1nice Washington, D.C._NEWLINE_3. oktobra 1903 je bil imenovan za brigadnega generala-komandanta Korpusa mornari\xc5\xa1ke pehote Zdru\xc5\xbeenih dr\xc5\xbeav Amerike. Decembra istega leta je sestavil Za\xc4\x8dasno marinsko brigado, ki ji je poveljaval v Panami do 15. februarja 1904, ko je od\xc5\xa1el nazaj na HQMC._NEWLINE_21. maja 1908 je bil povi\xc5\xa1an v generalmajorja. V svojem mandatu se je boril za ohranitev prisotnosti marincev na glavnih ladjah ter proti zdru\xc5\xbeitvi korpusa s Kopensko vojsko ZDA. Prav tako so pod njegovim poveljstvom temeljito prenovili dom marincev - voja\xc5\xa1nico v Washingtonu, ki se je ohranila v novi obliki do danes. 30. novembra 1910 se je upokojil, ko je dosegel obvezno starostno mejo._NEWLINE_4. novembra 1931 je umrl v svojem domu v Washingtonu, D.C. po kratki bolezni. Pokopan je na pokopali\xc5\xa1\xc4\x8du Arlington._NEWLINE_V njegovo \xc4\x8dast je bila poimenovana transportna voja\xc5\xa1ka ladja, ki je bila leta 1942 potopljena pri Guadalcanalu.'